हमीरपुर। पुलिस ने दुलेहड़ा और पनसाई गांवों से चेकिंग के दौरान देशी शराब की अवैध बीस बोतलें बरामद की हैं। पुलिस थाना हमीरपुर के सहायक उपनिरीक्षक कुशादत्त रविवार को थाना के अन्य कर्मचारियों के साथ गश्त पर थे। देर शाम करीब साढ़े आठ बजे जब वे गांव दुलेहड़ा बजूरी पहुंचे तो एक व्यक्ति गत्ता पेटी उठाकर लिंक रोड दुलेहड़ा की तरफ जा रहा था। शक होने पर उसे रोका गया तो पेटी में से 12 बोतलें देशी शराब बिना लाइसेंस के बरामद की गईं। व्यक्ति की पहचान ज्ञान चंद पुत्र रोशन लाल गांव दुलेहड़ा तहसील और जिला हमीरपुर के रूप में हुई है। वहीं, पुलिस थाना नादौन के सहायक उपनिरीक्षक शीश पाल प्रभारी पुलिस सहायता कक्ष धनेटा सोमवार सुबह गश्त पर थे। जब वह करीब साढ़े नौ बजे पनसाई चौक पहुंचे तो सूचना के आधार पर बलजीत कुमार पुत्र ब्रह्म दास गांव बदेड़ा की दुकान से आठ बोतलें देशी शराब बिना लाइसेंस के बरामद हुईं। पुलिस अधीक्षक रमन कुमार मीणा का कहना है कि दोनों मामलों में छानबीन जारी है।